**Prilog 6.** Sufinanciranje aktivnosti putem Zajednice sportskih udruga grada Rijeke Riječki sportski savez (Riječki sportski savez) i Odjela gradske uprave za sport i tehničku kulturu

**1. Aktivnosti koje se sufinanciraju putem Riječkog sportskog saveza**

**a) Treninzi i natjecanja sportaša**

Uključuje sufinanciranje sportskih udruga s područja Grada Rijeke iz ukupno 47 sportskih grana s oko 19.000 aktivnih sportaša svih dobnih skupina.

Kategorizacija sportskih grana prema Pravilniku o razvrstavanju sportskih grana Riječkog sportskog saveza te sportskih klubova temeljem Pravilnika o razvrstavanju sportskih klubova, kriteriji su kojima se utvrđuje kvaliteta, a broj registriranih sportaša, aktivnih selekcija i stručnih osoba uključenih u programe, kriteriji su kojima se utvrđuje kvantiteta programa i rada klubova.

Financijskim sredstvima za ostvarivanje javnih potreba u području aktivnosti treninga i natjecanja sportaša raspolaže Riječki sportski savez. Sredstva se doznačavaju na račun Riječkog sportskog saveza u dvanaestinama. Riječki sportski savez temeljem Plana raspodjele s krajnjim korisnicima sredstava Proračuna Grada Rijeke unutar aktivnosti treninga i natjecanja sportaša zaključuje ugovore. Riječki sportski savez prenosi financijska sredstva na račune korisnika tijekom 2017. godine u dvanaestinama. O izvršenju Programa i utrošku odobrenih sredstava Riječki sportski savez Gradu Rijeci podnosi polugodišnje i godišnje izvješće. Odjel gradske uprave za sport i tehničku kulturu Grada Rijeke sukladno zakonskim odredbama prati i nadzire izvršenje Programa te prati korištenje i utrošak programskih sredstava.

Uz navedena sredstva koja se doznačuju na račune klubova, klubovi imaju i pravo na besplatno korištenje sportskih objekata u vlasništvu Grada ili Trgovačkog društva Rijeka sport. Ovo pravo ne predstavlja davanje u novcu ali predstavlja trošak koji Grada snosi (za održavanje i funkcioniranje objekata) te se iz tog razloga i prikazuje u Detaljnom planu raspodjele sredstava programa javnih potreba u sportu.

**Kako se izračunavaju pozicije treninzi i natjecanja sportaša?**

* + sufinancira se osnovna djelatnost kluba - treninzi i natjecanja svih dobnih kategorija kluba
	+ Riječki sportski savez ocjenjuje ponuđene programa prikupljene natječajem te procjenjuje troškove njihove provedbe
	+ izrada detaljnog plana raspodjele sredstava za sufinanciranje redovnih djelatnosti klubova
	+ primjena Pravilnika, mjerila i kriterija
	+ izrada standardnih troškova sudjelovanja na natjecanjima

Sportska udruga – klub, za pristup sredstvima programa javnih potreba u sportu obvezna je :

* + biti utemeljena sukladno Zakonu o sportu (NN broj 71/06), Zakonu o udrugama (NN 88/01) i registrirana pri Uredu za opću upravu Primorsko-goranske Županije, središte Rijeka
	+ biti upisana u registar neprofitnih organizacija Ministarstva financija
* biti razvrstana od strane Državnog zavoda a prema Pravilniku o razvrstavanju poslovnih subjekata prema Nacionalnoj klasifikaciji djelatnosti u djelatnosti pod brojem 92.6 - Sportske djelatnosti i to 92.62.2 - Ostale sportske djelatnosti, osim marina
* biti punopravan član nadležnog Nacionalnog, županijskog i gradskog saveza ako isti postoje
* imati osigurane uvijete za provedbu programa treninga i natjecanja sportaša (sportski objekt koji udruga koristi mora biti u skladu s propisima nacionalnog saveza za provedbu treninga i natjecanja te udruga mora imati dovoljan broj termina za provedbu programa)
	+ raspolagati odgovarajućim stručnim kadrom za provođenje programa u skladu s odredbama Zakona o sportu (NN broj 71/06)
	+ provoditi programe treninga i natjecanja sportaša sukladno propozicijama nadležnih Saveza najmanje dvije godine prije podnošenja zahtjeva za članstvo u Riječki sportski savez
	+ imati adekvatnu evidenciju članova aktivnih sportaša (sportske škole, mlađih dobnih kategorija, seniori)
* sudjelovati u obveznim natjecanjima organiziranim od strane nadležnih saveza
* imati svu potrebnu dokumentaciju koja dokazuje sve prethodne stavke
* dostavljati urednu dokumentaciju o provedbi programa u skladu s zahtjevima Riječkog sportskog saveza (planove i izvješća)

Faze izračuna:

**Prva faza**: Analiza pristiglih dokumenata:

* Stručno – savjetodavne komisije obavljaju uvid u pristigle programe te izrađuju prijedlog o prihvaćanju ili ne prihvaćanju programa. Program može biti prihvaćen u cijelosti, djelomično – prihvaćen program pojedinih selekcija, djelomično – program pojedinih natjecanja

**Druga faza:** Kategorizacija sportskih grana prema pravilniku o kategorizaciji sportskih grana Riječkog sportskog saveza

* + Razvijenost sporta 30 % ukupnih bodova (prema broju članica u međunarodnoj federaciji, prema broju članica nacionalnog saveza, prema broju aktivnih sportaša u Rijeci)
	+ Status sporta 40% ukupnih bodova (Olimpijski status sporta, Tradicija sportske grane u Rijeci, Kriteriji Riječkog sportskog saveza, Važnost za promociju grada, Uvjeti za bavljenje u Rijeci, Zdravstveni efekti, Sudjelovanje oba spola, Zastupljenost svih dobnih kategorija, Interes javnosti, medija i sponzora)
	+ Sportska kvaliteta 30% ukupnih bodova (broj kategoriziranih sportaša, Ostvareni međunarodni rezultati na nivou Hrvatske, Mlađe dobne skupine)

**Treća faza:** Kategorizacija klubova unutar pojedine sportske grane – Pravilnik o razvrstavanju sportskih klubova Riječkog sportskog saveza

* + - razina natjecanja kluba u apsolutnoj (seniorskoj kategoriji)
		- sudjelovanje i plasman kluba u međunarodnim natjecanjima
	+ broj kategoriziranih sportaša u Riječkom sportskom savezu i broj članova
	+ nacionalnih selekcija
	+ rad sa svim uzrasnim kategorijama za koje postoje organizirana natjecanja od strane nadležnog sportskog saveza;
	+ kvaliteta stručnog kadra
	+ organiziranost kluba

**Izračuni standardnih troškova provedbe programa**

Ciljevi:

* kvalitetna prezentacija rada riječkih klubova
* usklađivanje kriterija sufinanciranja stručnog rada stvarnom stanju
* iskazivanje stvarnih javnih potreba u sportu i financijskih sredstava potrebnih za njihovu realizaciju

**Metodologija:**

* + izrada standardnih troškova klubova za natjecanja (trošak sudjelovanja istih dobnih selekcija u istom natjecanju je jednak za sve klubove)
	+ priznavanje svih realnih troškova sudjelovanja ili organizacije natjecanja (kotizacije, troškovi službenih osoba, put, prehrana, smještaj, troškovi organizacije domaće utakmice ili natjecanja)
	+ realno prikazivanje troška trenera u odnosu a sufinanciranje sati rada (Profesionalni trener – P, Honorarni trener – H, Dio radnog vremena honorarnog trenera – H2) izrada financijskog plana za provedbu programa treninga i natjecanja

Osim kroz dvanaestine izravno se sufinancira stručni rad 11 trenera u iznosu od 98.000 kuna, te stručni rad devet trenera u iznosu od 49.000 kuna. Ovaj je program osigurao stabilniji rad i poslužio kao poticaj za kvalitetnije financijsko praćenje ostalih trenera koji obavljaju stručni rad u klubovima.

**Nadzor realizacije predloženih programa klubova**

Rad klubova članova Riječkog sportskog saveza se prati kroz:

* šestomjesečna i godišnja izvješća (programska i financijska),
* praćenje rezultata klubova (formirana je baza podataka za rezultate kojoj klubovi pristupaju samostalno),
* sastanke s predstavnicima županijskih i gradskih saveza, predstavnika u Skupštini Riječkog sportskog saveza te klubova,
* praćenje korištenja sportskih objekata u suradnji s Odjelom za sport i tehničku kulturu i Rijeka sport d.o.o,
* terenski nadzor realizacije programa
* na temelju navedenog se izrađuju analize kojima se prikazuje kvantiteta i kvaliteta rada klubova i obavlja financijski nadzor (i po potrebi savjetovanje).

**b) Nagrađivanje sportaša**

Odnosi se na praćenje vrhunskih sportaša temeljem Pravilnika o naknadama za postignute sportske rezultate i Kriterija za razvrstavanje sportskih rezultata Riječkog sportskog saveza u vidu sportskih stipendija te sufinanciranja programa perspektivnih sportaša temeljem Pravilnika o sufinanciranju programa perspektivnih sportaša Riječkog sportskog saveza.

**c) Provođenje sportskih aktivnosti djece, mladeži, studenata i rekreativaca**

Aktivnosti predškolskog uzrasta usmjerene su na pripremu i provođenje gradskog natjecanja vrtića kroz program Hrvatskog olimpijskog odbora i lokalnih sportskih zajednica *Olimpijski festival dječjih vrtića*.

Sportske aktivnosti učenika osnovnih i srednjih škola provode se u dvadesetak sportova kroz gradsku ligu i natjecanja školskih sportskih klubova, a temeljem propisnika Ministarstva znanosti, obrazovanja i sporta. Ove aktivnosti organizira i provodi Savez školskih sportskih klubova grada Rijeke, a u njih su uključeni svi zainteresirani školski sportski klubovi.

Studentske sportske aktivnosti provode se kroz natjecanja u organizaciji Riječkog sportskog sveučilišnog saveza - UNISPORT-a.

U sklopu aktivnosti rekreativaca provode se organizirana rekreacijska natjecanja za građane u košarci i kuglanju.

**d) Funkcioniranje sustava sporta**

Prvenstveno se prati djelatnost Riječkog sportskog saveza, sportske zajednice osnovane na području jedinice lokalne samouprave – Grada Rijeke, koja se bavi poslovima određenim Zakonom o sportu i kojoj se osiguravaju sredstva za rad stručnih službi i računovodstvenog servisa Riječkog sportskog saveza.

Stručne službe Riječkog sportskog saveza unutar svoga djelokruga poglavito:

* usklađuju aktivnosti svojih članova, prikupljaju podatke o njihovu djelovanju, vode potrebne evidencije te izrađuju potrebna izvješća o radu svojih članica,
* potiču i promiču sport u skladu sa razvojnim programima sporta, osobito sport djece, mladeži i studenata te osoba s invaliditetom,
* objedinjuju i usklađuju programe sporta te predlažu program javnih potreba u sportu i sudjeluje u njegovu ostvarivanju,
* skrbe o kategoriziranim sportašima i svojim aktima uređuju opseg i način ostvarivanja njihovih prava te sudjeluju u stvaranju uvjeta za njihovu pripremu za OI, svjetska i europska prvenstva te druga velika natjecanja,
* surađuju u ostvarivanju programa HOO-a, Hrvatskog paraolimpijskog odbora te Hrvatskog saveza gluhih,
* promiču i prate stručni rad u sportu,
* sudjeluju u skrbi o javnim sportskim građevinama, kao i korištenju školskih sportskih dvorana, namijenjenih aktivnostima sportskih udruga, temeljem posebne Odluke Grada Rijeke,
* sudjeluju u organizaciji velikih sportskih priredbi,
* usklađuju i sudjeluju u organizaciji djelovanja gradskih sportskih saveza,
* provode natjecanja školskih sportskih klubova osnovnih i srednjih škola,
* obavljaju i druge poslove i zadaće.

Računovodstvene usluge za sportske udruge obuhvaćaju sljedeće:

* usluge knjigovodstvenog servisa za 127 udruga,
* usluge računovodstvenog konzaltinga za sportske udruge članice Riječkog sportskog saveza,
* usluge financijsko-računovodstvenog praćenja programa javnih potreba,
* usluge financijsko-računovodstvenog praćenja projekata i pojedinih sportskih priredbi u sklopu Programa javnih potreba u sportu Grada Rijeke,
* obavljanje financijsko-računovodstvenog servisa za funkcioniranje Riječkog sportskog saveza.

U cilju promocije vrhunskih sportskih rezultata i vrhunskih sportaša jednom godišnje organizira se izbor najuspješnijih sportaša grada Rijeke a u svrhu promocije olimpijskog pokreta obilježavanje Hrvatskog olimpijskog dana.

**2. Aktivnosti koje se sufinanciraju putem Odjela gradske uprave za sport i tehničku
 kulturu**

**Organiziranje tradicionalnih i prigodnih sportskih priredbi**

Planiraju se sredstva za sufinanciranje tradicionalnih i prigodnih sportskih priredbi koje se provode u gradu Rijeci.

**Organiziranje i sudjelovanje na značajnim međunarodnim natjecanjima**

Sufinancira se organiziranje velikih međunarodnih natjecanja (svjetska i europska prvenstva, kupovi i sl.), kao i nastupi riječkih sportaša i ekipa na službenim međunarodnim natjecanjima u zemlji i inozemstvu.

**Posebni programi mladih selekcija**

Sufinanciraju se nastupi na završnicama državnih prvenstava i prigodnim turnirima, kako u zemlji tako i u inozemstvu. Uključeni su pojedinci i ekipe mlađih dobnih skupina iz gotovo svih sportskih grana.